钦定古今图书集成/明伦汇编/闺媛典/第071卷 > 王氏女
## 钦定古今图书集成/明伦汇编/闺媛典/第071卷 > 王氏女

按《武进县志》：王氏女，夫椒山生员王三省女也。幼以
孝闻，通《孝经》《列女传》大义。年未笄，受许氏聘。许子且
为盗，女闻，作诗曰：“我生倏忽十九春，誓不污身嫁匪
人。恐来见逼难脱身，故先一死明吾心。独贻父母悲
痛深，来生当报罔极恩。”复署曰：“妾生于嘉靖己未，死
于万历丁丑，幸洁吾身，虽死无憾。千载后人知吾心
否耶？不暇计矣。”遂自经死。